sinarproject/legisdata huggingface dataset:
Pertanyaan 66: STESEN ECRL DI JENJAROM
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN LAU WENG SAN (N52 BANTING)
Jawapan oleh: Y.A.B. Dato' Menteri Besar

Y.B. TUAN LAU WENG SAN

Apakah status terkini projek ECRL di Kuala Langat dan Selangor?

Adakah kedudukan stesen ECRL di Jenjarom telah ditetapkan?

Y.A.B. Dato' Menteri Besar

(a) dan (b) dijawab bersekali :-

Projek Laluan Rel Pantai Timur (ECRL) yang merupakan projek Kerajaan Persekutuan dijangka akan melalui sebahagian kawasan di dalam Negeri Selangor. Projek ECRL sepanjang 640 kilometer dan dibahagikan kepada tiga (3) seksyen iaitu Seksyen A bagi jajaran bermula di Kota Bharu, Kelantan ke Dungun, Seksyen B bagi jajaran Dungun, Terengganu ke Mentakab, Pahang dan Seksyen C bagi jajaran dari Mentakab – Nilai – Pelabuhan Klang di Negeri Selangor. Walau bagaimanapun, setakat 25 Jun 2020, jajaran ECRL yang melibatkan Negeri Selangor iaitu Seksyen C masih belum dimuktamadkan sepenuhnya, manakala kedudukan stesen ECRL di Negeri Selangor telah dicadangkan di lokasi yang lebih strategik selain daripada Jenjarom iaitu berhampiran Rimbayu / Cheeding dan Pelabuhan Barat (West Port) untuk pertimbangan Kerajaan Persekutuan.